༄༅།།ཨ་རིའི་གྲོས་ཚོགས་གོང་མས་༡༩༥༩་ལོར་བོད་མི་དམངས་ཀྱིས་རྒྱ་ནག་གི་དབང་སྒྱུར་ལ་ངོ་རྒོལ་སྒེར་ལངས་བྱས་ནས་ལོ་༥༩་འཁོར་པའི་དུས་དྲན་ལ་བསྟུན་ནས་བོད་པའི་ཐོབ་ཐང་ཉིན་མོ་ཞེས་གྲོས་ཆོད་ཅིག་བཞག་ནས་བོད་མི་དམངས་ལ་འགྲོ་བ་མིའི་ཐོབ་ཐང་དང་ཆོས་དད་རང་དབང་།བོད་པ་ནང་པ་ཚོར་རང་གི་ཆོས་ལུགས་ལ་དད་མོས་དང་ཉམས་ལེན་བྱེད་ཆོག་པའི་ཐོབ་ཐང་ཡོད་པར་རྒྱབ་སྐྱོར་ཡོད་ཅེས་ཁྱབ་བསྒྲགས་བྱས་ཡོད་པ་རེད།དེ་ཡང་ཨ་རིའི་གྲོས་ཚོགས་གོང་མའི་བོད་དོན་གྲོས་ཆོད་དེར་འཁོད་དོན།༢༠༡༨་ལོའི་ཕྱི་ཟླ་༣་ཚེས་༡༠་ནི་༡༩༥༩་ལོར་བོད་ཀྱི་རྒྱལ་ས་ལྷ་སར་བོད་མི་དམངས་ཀྱིས་རྒྱ་ནག་མི་དམངས་བཅིངས་འགྲོལ་དམག་བོད་ནས་ཕྱིར་འཐེན་བྱ་དགོས།བོད་ལ་རང་དབང་གི་ལམ་སྲོལ་ཞིག་ཡོད་པ་སླར་གསོ་བྱ་དགོས་ཞེས་རྒྱ་ནག་གི་དབང་སྒྱུར་ལ་ངོ་རྒོལ་བྱས་ནས་༧གོང་ས་ཏཱ་ལའི་བླ་མ་མཆོག་དང་བོད་པ་ཁྲི་༩་མ་ཟིན་ཙམ་ཞིག་རྒྱ་གར་ལ་བཙན་བྱོལ་དུ་འབྱོར་ནས་ལོ་༥༩་འཁོར་པའི་དུས་དྲན་ཡིན་པ་མ་ཟད།༢༠༡༨་འདི་༢༠༠༨་ལོར་བོད་ས་ཡོངས་སུ་རྒྱ་ནག་གི་དབང་སྒྱུར་ལ་ངོ་རྒོལ་རིམ་པ་ཞིག་བྱས་པ་དང་རྒྱ་ནག་གཞུང་གིས་དྲག་གནོན་བྱས་ནས་ལོ་བཅུ་འཁོར་པའི་དུས་དྲན་ཡང་ཡིན་ཞིང་།ཨ་རིའི་ཕྱི་སྲིད་ལྷན་ཁང་གིས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བོད་ཀྱི་ཆོས་དང་རིག་གཞུང་།སྐད་ཡིག་དང་མི་རིགས་ངོ་བོ་བཅས་པ་རྩ་མེད།རྒྱ་ནག་གི་ཁྲིམས་དང་མ་མཐུན་པར་བོད་པ་ཚོ་འཛིན་བཟུང་དང་བཀག་ཉར།མནར་གཅོད་དང་གར་སོང་ཆ་མེད་དུ་གྱུར་ནས་བོད་མི་དམངས་ཀྱི་འགྲོ་བ་མིའི་ཐོབ་ཐང་ལ་རྡོག་བརྫིས་ཚབས་ཆེན་ཕོག་པའི་སྙ་ཐོ་བཏོན་འདུག༢༠༠༨་ནས་བཟུང་སྟེ་ཤེས་གསལ་ལྟར་བོད་པ་༡༥༢་ཀྱིས་༧གོང་ས་ཏཱ་ལའི་བླ་མ་མཆོག་རང་ཡུལ་ལ་ཕྱིར་ལོག་གནང་ཆོག་པའི་ཐོབ་ཐང་དགོས།བོད་ལ་རང་དབང་དགོས་ཞེས་སྐད་འབོད་བྱས་ནས་རང་ལུས་མེར་སྲེག་བཏང་བའི་སྙན་ཐོ་བཏོན་ཡོད།༡༩༦༡་ལོར་ཨ་མི་རི་ཀས་མཉམ་འབྲེལ་རྒྱལ་ཚོགས་ཀྱི་རྒྱས་འཛོམས་ཚོགས་ཆེན་ཐོག་ཏུ་བོད་མི་དམངས་ལ་རང་ཐག་རང་གཅོད་ཚུད་པའི་འགྲོ་བ་མིའི་གཞི་རྩའི་ཐོབ་ཐང་དང་རང་དབང་ཡོད་པར་རྒྱབ་སྐྱོར་བྱས་ཡོད་ཅེས་ཨ་རིའི་གྲོས་ཚོགས་གོང་མའི་བོད་དོན་གྲོས་ཆོད་འཁོད་ཅིང་།ཨ་རིའི་གྲོས་ཚོགས་ཀྱི་བོད་དོན་གྲོས་ཆོད་དེར་དོན་ཚན་དྲུག་ཡོད་པ་རྣམས་གཤམ་གསལ།།